La Banda UDP de Llíria tanca els actes del desé aniversari del reconeixement del Tribunal de les Aigües com a Patrimoni de la Humanitat
27 de setembre de 2019

La ciutat de Llíria va participar ahir en els actes commemoratius del desé aniversari del reconeixement del Tribunal de les Aigües com a Patrimoni Immaterial de la Humanitat per la Unesco. Al matí, es van mostrar diverses representacions culturals d'altres patrimonis valencians, en una jornada que va comptar també amb l'actuació d'un grup de metalls de la Unió Musical de Llíria.

La Banda UDP Llíria-Camp de Túria-Serranos, acompanyada per alumnes i professors del Conservatori de Música de la localitat edetana, va ser l'encarregada de posar a la vesprada el colofó a la programació commemorativa.

L'agrupació dirigida per Vicente Puchol va oferir un concert en la plaça de la Mare de Déu de València. L'acte va comptar amb la presència de la consellera de Sanitat Universal i Salut Pública Ana Barceló, l'alcalde de Llíria Manolo Civera i altres membres de la corporació, i el president del Tribunal de les Aigües, Onofre Cubells.

El primer edil va destacar que “ha sigut una jornada molt emocionant pel gran patrimoni que tenim a la Comunitat Valenciana, i Llíria, amb un dels seus majors valors culturals, la música, amb la que aspira a ser reconeguda per la Unesco com a Ciutat Creativa, ha volgut sumar-se també a estes celebracions del Tribunal de les Aigües”.